CELEX: 32012D0709
Language: bg
Date: 2012-11-13 00:00:00
Title: 2012/709/Евратом: Решение на Съвета от 13 ноември 2012 година за приемането на допълнителната изследователска програма за Реактора с висока плътност на неутронния поток за 2012 — 2015 година за изпълнение от Съвместния изследователски център за Европейската общност за атомна енергия

20.11.2012   
            
            
               BG
            
            
               Официален вестник на Европейския съюз
            
            
               L 321/59
            
         РЕШЕНИЕ НА СЪВЕТА
   от 13 ноември 2012
   година за приемането на допълнителната изследователска програма за Реактора с висока плътност на неутронния поток за 2012 — 2015 година за изпълнение от Съвместния изследователски център за Европейската общност за атомна енергия
   (2012/709/Евратом)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност за атомна енергия, и по-специално член 7 от него,
   като взе предвид предложението на Европейската комисия,
   след консултация с Научния и технически комитет (1),
   като има предвид, че:
   
               (1)
            
            
               В рамките на европейското научноизследователско пространство реакторът с висока плътност на неутронния поток в Петен (наричан по-нататък „HFR“) беше и ще продължи още известно време да бъде важно средство на разположение на Общността, което да допринася за науките за материалите и за изпитването на материалите, за ядрената медицина и за изследванията за безопасността на реакторите в областта на ядрената енергетика.
            
         
               (2)
            
            
               Експлоатацията на HFR беше подпомагана с поредица от допълнителни изследователски програми, последната от които — Решение 2009/410/Евратом на Съвета от 25 май 2009 г. за приемане на допълнителна изследователска програма за изпълнение от Съвместния изследователски център на Европейската общност за атомна енергия (2) — изтече на 31 декември 2011 г. За да се осигури последователност между допълнителните изследователски програми и гладко функциониране на допълнителната изследователска програма за HFR за периода 2012 — 2015 г., настоящото решение следва да се прилага от 1 януари 2012 г.
            
         
               (3)
            
            
               Предвид продължаващата необходимост от HFR като незаменима инфраструктура за общностни изследвания в областта на подобряването на безопасността на ядрените реактори, здравеопазването, включително разработването на медицински изотопи, за да се отговори на въпросите на медицинските изследвания, ядрения синтез, фундаменталните изследвания, обучението и управлението на отпадъците, включително възможността за изучаване на поведението на ядрените горива по отношение на безопасността за реакторните системи, представляващи интерес за Европа, неговата експлоатация следва да продължи по настоящата допълнителна изследователска програма до края на 2015 г.
            
         
               (4)
            
            
               Поради особения им интерес от продължаване на експлоатацията на HFR Нидерландия, Франция и Белгия следва, както сами са посочили, да финансират настоящата програма чрез финансов принос към общия бюджет на Европейския съюз под формата на целеви приходи,
            
         ПРИЕ НАСТОЯЩОТО РЕШЕНИЕ:
   Член 1
   Допълнителната изследователска програма за експлоатация на HFR (наричана по-нататък „програмата“), чиито цели са определени в приложение I, се приема за срок от четири години, считано от 1 януари 2012 г.
   Член 2
   Разходите за изпълнение на програмата, чийто размер се оценява на 31 400 000 EUR, се финансират изцяло от вноски от Нидерландия, Франция и Белгия. В приложение II е представена разбивка на тази сума. Този принос се счита за целеви приход в съответствие с член 18, параграф 2 от Регламент (ЕО, Евратом) № 1605/2002 на Съвета (3).
   Член 3
   1.   Комисията отговаря за управлението на програмата. За тази цел тя използва услугите на Съвместния изследователски център.
   2.   Управителният съвет на Съвместния изследователски център се информира редовно за изпълнението на програмата.
   Член 4
   Комисията представя на Европейския парламент и на Съвета междинен и окончателен доклад за изпълнението на настоящото решение.
   Член 5
   Настоящото решение влиза в сила в деня на публикуването му в Официален вестник на Европейския съюз.
   
   То се прилага от 1 януари 2012 г.
   Член 6
   Адресати на настоящото решение са държавите членки.
   
      Съставено в Брюксел на 13 ноември 2012 година.
      
         
            За Съвета
         
         
            Председател
         
         V. SHIARLY
      
   
   
      (1)  Протокол от заседанието на НТК, проведено на 17 февруари 2012 г.
   
      (2)  ОВ L 132, 29.5.2009 г., стр. 13.
   
      (3)  ОВ L 248, 16.9.2002 г., стр. 1.
   
      ПРИЛОЖЕНИЕ I
      
         НАУЧНИ И ТЕХНИЧЕСКИ ЦЕЛИ
      
      Програмата има следните основни цели:
      
                  1.
               
               
                  Да осигури безопасната и надеждна експлоатация на HFR, за да се гарантира наличието на неутронния поток за експериментални цели.
               
            
                  2.
               
               
                  Да позволи ефективно използване на HFR от изследователските институти в широк диапазон от дисциплини: подобряването на безопасността на ядрените реактори, здравеопазването, включително разработването на медицински изотопи, ядрения синтез, фундаменталните изследвания и обучение, както и управлението на отпадъците, включително възможността за проучване на въпроси по безопасността на ядрените горива за реакторни системи, които представляват интерес за Европа.
               
            
   
      ПРИЛОЖЕНИЕ II
      
         РАЗБИВКА НА ВНОСКИТЕ
      
      Вноските за програмата се осигуряват от Нидерландия, Франция и Белгия.
      Тези вноски се разпределят по следния начин:
      
                   
               
               
                  Нидерландия: 29 000 000 EUR;
               
            
                   
               
               
                  Франция: 1 200 000 EUR;
               
            
                   
               
               
                  Белгия: 1 200 000 EUR;
               
            
                   
               
               
                  Общо: 31 400 000 EUR.
               
            Вноските се внасят в общия бюджет на Европейския съюз и са предназначени за настоящата програма.
      Тези вноски са окончателни и не подлежат на преразглеждане в зависимост от промени в разходите по експлоатацията, поддръжката и извеждането от експлоатация.